अख्तियारको प्रमुख आयुक्तबाट गतमाघ २९ मा बिदा भएका दीप बस्नेतले सरकारी सेवामै रहँदा कुम्ल्याएको अकुत सम्पत्ति विभिन्न क्षेत्रमा विभिन्न व्यक्तिका नामबाट लगानी गरेको खबर सार्वजनिक भइरहेकै छन् । स्रोतका अनुसार बस्न्यातले सञ्चारमा लगानी गर्न लागेका छन् भने पछिल्लो समयमा एक जना क्यासिनो व्यवसायीका नाममा काठमाडौं लाजिम्पाट स्थित ग्वाङजोङ होटलको ठूलो मात्राको सेयर खरिद गरिसकेका छन् । यिनले याख्खा म्यानपावरमा लगानी विस्तार गरेपछि चन्द्रागिरी केबलकारको ८ प्रतिशत शेयर हत्याएको समेत खबर बजारमा झ्याइँ झ्याइँ भएको देखिन्छ । यिनको ठूलो धनराशी विशाल ग्रुपले चलाइरहेको छ । विशाल ग्रुपको देखाउने काम भनेको सूर्ती व्यवसाय हो । यसमा धर्मराज उपाध्याय र डा. उपेन्द्र महतोसमेत सामेल रहेको विशाल ग्रुपको असली धन्दा सुनमा समेत समेटिएको बताइन्छ । तर नेपाल यस्तो देश हो, जहाँ प्रभाव र दबाब सिर्जना गर्न सक्नेले जे गरे पनि हुन्छ, गर्न सकिन्छ ।
